
EMLÉKEZTETŐ

Készült a Győr-Moson-Sopron Megyei Mérnöki Kamara 2011.02.15. napján, 14 órai kezdettel tartott kibővített elnökségi üléséről. 

Az ülés helye: 
Győr, Csaba u. 16. II.em. 201/a. 
Jelen vannak: 

Mellékelt jelenléti ív szerint

Az Elnökségi Ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás az elmúlt időszak történéseiről

· MMK - Kibővített elnökségi ülés

· Duna Stratégia

· Borkai Zsolt, Ipartestület, Megye

· Honlap, tagnyilvántartó fejlesztése

· NCA pályázat

· Etikai-fegyelmi kódex

· Bál

Bartal György elnök

2. Aktuális Megyei Mérnöki Kamarai kérdések megbeszélése.

· Oktatási Bizottság beszámolója

dr. Neiger Róbert elnökségi tag

3. Szakcsoporti elnökök tájékoztatói

4. Alapszabály készítés

Szabó Péter alelnök

5. Tagfelvételek, engedélyek, fellebbezések. 

Barcsai Éva Magdolna titkár

6. Egyebek – Örökös tag

1. Napirendi pont: Bartal György elnök tájékoztatója
A kibővített elnökségi ülésre azért került sor, mert a szakcsoporti elnököket is szeretné tájékoztatni az elnökség az elmúlt időszaki tevékenységéről, ill. az elnökség is szeretne tájékozódni a szakcsoportok elmúlt évi és ez évi tervezett tevékenységéről.
MMK - Kibővített elnökségi ülésről
Az elmúlt héten az Országos Mérnöki Kamara kibővített elnökségi ülést tartott, amelyre meghívást kapott minden megyei és tagozati elnök. 
· Az ülésen szó volt az országos kamara pénzügyi helyzetéről, a kamarai bevételek megosztási módjáról a megyei kamarák és az országos kamara között, a kötelező kamarai tagság megmaradásáról, a területi kamarák egymás közötti kommunikációjának javításáról, ill. az országos kamara felé irányuló kommunikáció javításáról, valamint egy gazdasági és pénzügyi bizottság létrehozásáról.
· Barsiné Pataky Etelka beszélt az Új Széchenyi Terv fontosságáról, amely a közép-, kis- és mikrovállalkozások fejlődését célozza. Kérte a megyei elnököket és a tagozat vezetőket, hogy terjesszék a tagság körében a pályázati lehetőségeket. Az Új Széchenyi Terv az országos kamara honlapjáról letölthető.

· Az elnök asszony beszélt arról, hogy a különféle szakmai bizottságokban tevékenykedő szakértők főleg budapesti illetőségűek, pedig nagy szükség lenne a megyei kamarákban tevékenykedő szakértők munkájára is, ezért várja a jelentkezéseket.

· Beszélt a szabványosítás ügyéről is, és javasolta, hogy minden megyei kamara rendelkezzen szabványügyi testületi tagsággal. (ennek éves díja van, de biztosít bizonyos jogosultságokat).
Az elhangzottakhoz Csejtei György hozzászólása: A szakértőket házon belül kellene kijelölni, mert szaporodnak az etikai ügyek, és nem nyilatkozhat bárki önjelölt szakértőként.

Duna Stratégiáról:

A Duna Stratégia 4 témakörben, 11 prioritási pontban sorolja föl a Duna-menti országok által megoldandó prioritásokat, ezek közül 3-ban Magyarország vezető szerepet tölt be: a vízminőség védelemben, a vízkárelhárításban és az energiagazdálkodási kérdésekben. A Vízgazdálkodási és Vízépítési tagozat létrehozott egy munkacsoportot a Duna Stratégia összefogására, melynek vezetője Pannonhalmi Miklós lett. A munkacsoport felhívást adott ki az összes megyei kamara, ill. az összes tagozat felé, hogy a szakcsoportok keressenek olyan projekteket, amelyek szerintük kapcsolhatók a Duna Stratégiához, ugyanis kellenek további projektek.
Az elhangzottakkal kapcsolatban Bogár Zsolt tett fel kérdést: Milyen fórumon lehet részletesen tájékozódni a Duna Stratégiáról?

Válasz: www.EU2001.hu, vagy a gazdasági minisztérium honlapján, vagy a Magyar Hidrológiai Társaság honlapján. 
Látogatásokról (polgármester, Ipartestület, megyei önkormányzat)
· Bartal György elnök 2011. jan. 25-én találkozott Borkai Zsolt polgármesterrel. A polgármester úrral való megbeszélésen elsősorban a megyét érintő vizes és közlekedési problémakörről, ill. a főmérnöki státusz szükségességéről esett szó. A felsorolt problémákkal a polgármester egyetértett, de pénz hiányában egyelőre nem tartja megvalósíthatónak a javaslatokat. Bartal György elnök úr ezt követően Fűke Péter úrnak is átadott egy listát a megoldandó problémákról.
· A megyei önkormányzatnál Hámori Györggyel, Kapuvár polgármesterével való találkozón legfontosabb téma a pályázati lehetőségek megvitatása volt.

· Az Ipartestületnél való látogatáson a jogosultságok kérdésköréről volt szó, a pontszerzési lehetőségekről, a tájékoztatás fontosságáról.
· A Széchenyi István Egyetem rektorával való találkozón az együttműködés fejlesztéséről, a közös fellépésről szakmai kérdésekben, ill. a megyei kamara lehetséges elhelyezéséről (egyetemen belül) volt szó.

Az elhangzottakkal kapcsolatban Szilágyi Miklós (épületgépészeti szakcsoport) tett fel kérdést: Más helyszín a kamara székházául nem jött-e szóba, pl. az Iparkamara épületében? 
Válasz: Az egyetemmel már a korábbi elnök is egyeztetett, eddig az Iparkamarával ez ügyben nem történt kapcsolatfelvétel.

Honlap, tagnyilvántartó fejlesztése, NCA pályázat:

Megjelent a Nemzeti Civil Alap pályázat, amelyre kamaránk is nyújtott be pályázatot.

Pályázati pénzből szeretne a kamara egy új tagnyilvántartó programot készíttetni, fejleszteni a honlapot, ill. számítógépet és új fénymásolót vásárolni.

Etikai-fegyelmi kódex:

Az utóbbi időszakban országos szinten megnőtt az etikai-fegyelmi ügyek száma. Általánosságban elmondható, hogy az ügyek másodfokra kerülnek, és a másodfok sokszor azt hozza ki, hogy a megye rosszul bírálta el az adott ügyet.
Mindenképpen elsődlegességet kell, hogy élvezzen a törvényesség, utána az etikai kódex.
Szalai Kálmán hozzászólása: mindig van szakmai vetülete az etikai-fegyelmi ügyeknek.
Mérnökbál:

A február 4-én megtartott mérnökbál sikeresen lezajlott, szervezésében Gyurkovics Zoltán elnökségi tag oroszlánrészt vállalt, nagy segítségére volt Visi Renáta.

A bálra 95-en vásároltak belépőt, közülük néhányan nem tudtak eljönni.

2. Napirendi pont: Oktatási Bizottság beszámolója

Dr. Neiger Róbert elnökségi tag nem tudott eljönni a mai ülésre, helyette Bartal György mondott néhány szót: 
A kötelező továbbképzés megszervezése előtt igényfelmérés készült, amely alapján a 2011. évi tervezett oktatások megtarthatók.

A közlekedési szakmai modul időpontja: 2011. február 18., ezt követi a márciusi tartószerkezeti modul.

3. Napirendi pont: Szakcsoporti elnökök beszámolói
A szakcsoportvezetőknek a tervezett éves tevékenységről, annak várható költségeiről kellene egy anyagot eljuttatni a megyei kamarához márciusig. 
Épületgépészeti szakcsoport beszámolója:

Lélek József szakcsoportvezető nem tudott eljönni az ülésre, helyette Szilágyi Miklós tartotta meg a beszámolót.

· Az elmúlt évben a szakcsoport aktív életet élt. Februárban a Pannonhalmi Főapátság biomassza erőművében tettek látogatást; áprilisban kreditpontos előadást szerveztek a GYMSMKIK-val közösen a győri panelprogram helyzetéről és épületgépészeti korszerűsítéséről; szeptemberben egy mosonmagyaróvári lakótömb távfűtésről gázfűtésre való átállásának tapasztalatairól és a ContCalk program gyakorlati tapasztalatairól szerveztek előadást; októberben megszervezték a Sopron-Győr szakcsoport találkozót, amelynek keretében múzeumlátogatásra, laborlátogatásra, teremfocira és borpincészet látogatásra került sor; novemberben kreditpontos előadást szerveztek a GYMSMKIK-val közösen az építőipari kivitelezési tevékenység jogszabályi hátteréről; decemberben pedig az INNONET Kft-vel, és a GYMSMKIK-val közösen előadást hallgattak, ill. megtekintették a TECNONET Autóipari Technológiai Konferenciaközpontot és annak hőközpontját.
· A 2011. évi terveik között szerepelnek a következők: a megyei mérnökkamara és az iparkamara közötti gyakorlati együttműködés szorgalmazása, a közös szervezésű kreditpontos előadások folyamatossá tétele, látogatás szervezése a Hungarothermre és kreditpontos szakmai látogatás szervezése egy olaszországi gyárba, ismételt látogatás a TECNONET-re a tényleges energiafelhasználási adatok értékelése érdekében, a Győr-Sopron szakcsoport „visszavágó” találkozó megszervezése, a kötelező továbbképzés általános jogi moduljának oktatási szervezése 4. negyedéves időponttal.
· A beszámoló után a szakcsoport kérdéseket intézett a megyei elnökséghez a következő témákban: a szakcsoport munkáját segítő pályázati pénzek összege, elérhetősége, az iparkamarával való együttműködés lehetőségéről, az Universitas által szervezett képzések árairól, és a Grábics Henrik díj javasolt alapításáról.
Bartal György válasza: a szakcsoportoknak pályázniuk kell a pénzre márciusig, és a pályázatok alapján az elnökség dönt az odaítélésről. Az iparkamarával való együttműködési lehetőségről a későbbiekben egyeztetünk, kizáró ok nincs. Az Universitas által szervezett továbbképzések közül jó néhány ingyenes, a távoktatásos kötelező általános modul nem. A díjalapítási javaslatot az elnökség megtárgyalja.
Vízépítési szakcsoport beszámolója:

Dr. Bárdi Pál szakcsoportvezető nem tudott eljönni az ülésre, helyette Németh József tartotta meg a beszámolót.

· Az elmúlt évben a szakcsoportban a következő események zajlottak: júniusban elfogadták a szakcsoport azévi munkatervét és költségigényét, ill. részt vettek a Nemzetközi Duna nap szervezésében. Szeptemberben a korábbi szakcsoporti elnök átadta a dokumentumokat az új elnöknek, majd kihelyezett elnökségi ülést tartottak a Fertő-tavon. Az elnök részt vett a megyei kamarai elnökség kibővített ülésén. Novemberben részt vettek az országos kamara Vízgazdálkodási és Vízépítési Tagozatának kibővített elnökségi ülésén, januárban kerekasztal beszélgetést folytattak a Baross Klubbal közös szervezésben Győr város vízelvezetési kérdéseiről. A szakosztály folyamatos tevékenységként végezte az elmúlt évben a következőket: a Területi Vízgazdálkodási Tanács Gy-M-S megyei Albizottság munkájában való részvétel, kamarai vezetők tárgyalásaihoz előkészítő szakmai anyagok készítése, szakmai anyagok véleményezése, szakmai továbbképzéssel kapcsolatos igények felmérése.
· A szakcsoport ezévi tervei: szakmai szimpózium szervezése a következő témában: iszap-és olajfogó műtárgyak alkalmazása a csapadékvíz elvezetésben. A Duna Stratégiával kapcsolatos rendezvény szervezése. Szakmai tanulmányút szervezése a Balaton vízszintszabályozása témakörben. A szakcsoport elnökének feladata a tervezett rendezvények költségigényét megpályázni, és azok akkreditálását intézni, a megszerezhető kreditpontok érdekében.
Geodéziai és Informatikai szakcsoport beszámolója:

Mihály Roland szakcsoportvezető a következőket mondta:
· Az elmúlt év nagy eredménye, hogy sikerült bevonni a kamarai tagokat a szakcsoporti életbe. Elnökségi ülésen a tisztségviselők cserélődtek. A novemberi szakcsoporti ülésen már 50%-os volt a részvételi arány, és szakmai kérdéseket tárgyaltak meg. Kihelyezett szakmai napot (csülökpartit) tartottak Petőházán, a megyei földhivatallal közös szervezésben, ahol szakmai előadások, műszerbemutató, teke, szakmai beszélgetések zajlottak.
· Ez évre vonatkozóan kreditpontos szakmai előadásokat szerveznek, és később döntenek a tervezett szakmai kirándulás helyszínéről és időpontjáról.

Közlekedési szakcsoport beszámolója:

Szabó Csaba szakcsoportvezető a következőkről számolt be: 
· Az elmúlt évben a szakcsoport tisztségviselői cserélődtek. Az ügyrend átdolgozásra került. Novemberben részt vettek az országos kamara Közlekedési Tagozatának kibővített elnökségi ülésén. A megyei kamarai vezetők tárgyalásaihoz előkészítő szakmai anyagokat készítettek, szakmai anyagokat véleményeztek, a szakmai továbbképzéssel kapcsolatos igényeket felmérték, 9 fő jelentkezett idénre továbbképzésre.

· Ez évre vonatkozóan kreditpontos szakmai előadásokat szerveznek Somfai András javaslatai alapján, és tavaszra szakmai kirándulást terveznek, de ennek helyszínéről és időpontjáról még nem döntöttek.
Környezetvédelmi szakcsoport beszámolója:

Rovács Gábor szakcsoportvezető a következőkről számolt be:

· Az elmúlt évben a szakcsoport tisztségviselői közül ketten lemondtak, őket pótolni kell. Az Olaszországba tervezett szakmai kirándulás elmaradt, és a sashegyi hulladéklerakó látogatása szintén, amit idén szeretnének pótolni.
· Ez évre vonatkozóan belföldi szakmai tanulmányutakat szerveznek, de az időpont és a helyszín még nem eldöntött. Gondoskodnak az új tisztségviselők megválasztásáról.

Tartószerkezeti szakcsoport beszámolója:

Bukovics János szakcsoportvezető nem tudott eljönni az ülésre, helyette dr. Baksai Róbert néhány mondatban beszélt a szakcsoport életéről és terveiről.

· Az elmúlt évben a szakcsoport kreditpontos bemutatót szervezett az egyetemen.
· Ez évre szakmai előadások keretében a földrengésvizsgálattal való ismerkedést tervezik, illetve belföldi szakmai kirándulást is terveznek, de ennek helye és időpontja még szervezés alatt áll.

Hő- és villamosenergetikai szakcsoport:

A szakcsoport nem képviseltette magát az ülésen.

4.  Napirendi pont: Alapszabály készítés
Szabó Péter alelnök nem tudott eljönni a mai ülésre, helyette Barcsai Éva titkár beszélt a következőkről: az alapszabály módosítási javaslat elkészült, észrevételezésre e-mailen megküldtük az elnökségi tagoknak, várjuk az észrevételeket. Az alapszabály módosítását a májusi megyei taggyűlésen lehet elfogadni. A Szervezeti és Működési Szabályzat módosítási javaslata szintén elkészült, erre is várjuk az észrevételeket. A véglegesítés után az SZMSZ módosítást az elnökség fogadhatja el.
5. Napirendi pont: Tagfelvételek, engedélyek, fellebbezések
Barcsai Éva Magdolna titkár ismertette:

· a tagfelvételi, tagsági viszony megszüntetési és a tagsági viszony helyreállítása iránti kérelmeket (4 főt érint),

· a tervezői és szakértői jogosultságok meghosszabbítása iránti kérelmeket (4 főt érint)

· az új tervezői és szakértői jogosultságok megadása iránti kérelmeket (5 főt érint)

Az elnökség az ismertetés alapján 3 határozatot hozott, amelyek jelen emlékeztető 1. sz. mellékletét képezik.

6. Napirendi pont: Örökös tagság

Örökös tagnak évente 2 fő választható. Jelenleg 5 fő felel meg a feltételeknek (Láng Gyula, Hódosi Sándor, Pintér Imre, Bizzer Jenő, Marczali Gyula), közülük kell kiválasztani a két főt.
Egyéb napirendi pont nem lévén, az elnök az ülést bezárja.

